Komission asetus (EY) N:o 2181/2002, annettu 6 päivänä joulukuuta 2002, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa annetun asetuksen (EY) N:o 1239/95 muuttamisesta



Virallinen lehti nro L 331 , 07/12/2002 s. 0014 - 0015



Komission asetus (EY) N:o 2181/2002, annettu 6 päivänä joulukuuta 2002, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa annetun asetuksen (EY) N:o 1239/95 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön kasvinjalostajanoikeuksista 27 päivänä heinäkuuta 1994 annetun neuvoston asetuksen (EY) N:o 2100/94(1), sellaisena kuin se on viimeksi muutettuna asetuksella (EY) N:o 2506/95(2), ja erityisesti sen 114 artiklan, sekä katsoo seuraavaa: (1) Asetuksella (EY) N:o 2100/94 perustettu yhteisön kasvilajikevirasto (jäljempänä "virasto") vastaa kasvinjalostajanoikeuksien suojelua koskevan järjestelmän täytäntöönpanosta ja soveltamisesta. (2) Menettelyä virastossa koskevat säännöt vahvistetaan komission asetuksessa (EY) N:o 1239/95(3), sellaisena kuin se on muutettuna asetuksella (EY) N:o 448/96(4). Kyseisen asetuksen 27 artiklassa säädettiin, että jäsenvaltion tai jonkin sellaisen kolmannen maan, joka on uusia kasvilajikkeita suojaavan kansainvälisen liiton (UPOV) jäsen, viranomaisten vastuulla laadittuja tutkimuskertomuksia voidaan pitää riittävänä perusteena päätöksen tekemistä varten. Mainittu 27 artikla oli kuitenkin väliaikainen säännös, joka lakkasi olemasta voimassa 30 päivänä kesäkuuta 1998. (3) Asetuksen (EY) N:o 1239/95 27 artiklan väliaikaisen soveltamisen tarkoituksena oli perustaa riippumaton yhteisön järjestelmä, jossa virasto huolehtii kasvinjalostajanoikeuksien suojelua koskevan hakemuksen mukana toimitettujen lajikkeiden teknisestä tutkimuksesta. Viraston saaman kokemuksen perusteella on kuitenkin tarpeen ottaa huomioon muut 27 artiklassa täsmennetyt tutkimuskertomukset. (4) Suurin osa 30 päivän kesäkuuta 1998 jälkeen myönnetyistä yhteisön kasvinjalostajanoikeuksista on perustunut päätöksiin, joissa otetaan huomioon muiden viranomaisten kuin viraston vastuulla tehdyt tekniset tutkimukset ja joilla myönnetään oikeuksia hyvin kilpailukykyisillä markkinoilla. (5) Tämän vuoksi viraston menettelyt on tarpeen säännönmukaistaa 1 päivästä heinäkuuta 1998 alkaen sekä säilyttää mahdollisuus soveltaa edelleenkin 27 artiklaa. Asetus (EY) N:o 1239/95 olisi näin ollen muutettava 1 päivästä heinäkuuta 1998 alkaen. (6) Asiassa on kuultu yhteisön kasvilajikeviraston hallintoneuvostoa. (7) Tässä asetuksessa säädetyt toimenpiteet ovat kasvinjalostajanoikeuksia käsittelevän pysyvän komitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 1239/95 seuraavasti: 1) Korvataan 27 artikla seuraavasti: " 27 artikla Muut tutkimuskertomukset 1. Virasto voi pitää riittävänä perusteena päätöksen tekemistä varten tutkimuskertomusta sellaisesta teknisestä tutkimuksesta saaduista tuloksista, jonka toimivaltainen viranomainen on kyseessä olevan lajin osalta toteuttanut tai jota se on toteuttamassa virallisia tarkoituksia varten jossain jäsenvaltiossa perusasetuksen 55 artiklan 1 kohdan mukaisesti, jos - tekniseen tutkimukseen annettu aineisto on täyttänyt määrän ja laadun suhteen määritellyt vaatimukset perusasetuksen 55 artiklan 4 kohdan mukaisesti, jos tällaisista vaatimuksista on määrätty, - tekninen tutkimus on toteutettu siten, että se on hallintoneuvoston toimeksiannon mukainen perusasetuksen 55 artiklan 1 kohdan mukaisesti, ja se on suoritettu testausta koskevia suuntaviivoja tai yleisiä ohjeita noudattaen mainitun asetuksen 56 artiklan 2 kohdan sekä tämän asetuksen 22 ja 23 artiklan mukaisesti, - virastolla on ollut tilaisuus valvoa kyseessä olevan teknisen tutkimuksen toteuttamista, ja - jos lopullinen kertomus ei ole välittömästi saatavilla, kuhunkin kasvukauteen liittyvät väliaikaiset kertomukset on jätetty virastolle ennen tutkimuskertomusta. 2. Jos virasto ei katso 1 kohdassa tarkoitetun tutkimuskertomuksen muodostavan riittävää perustetta päätöksen tekemistä varten, se voi kuultuaan hakijaa ja kyseessä olevaa tutkimusvirastoa soveltaa perusasetuksen 55 artiklaa. 3. Viraston ja jäsenvaltion toimivaltaisen kansallisen kasvilajikeviraston on annettava toisilleen hallinnollista apua pitämällä pyynnöstä saatavilla jo olemassa olevat lajikkeita koskevat tutkimuskertomukset saman lajikkeen erotettavuuden, yhtenäisyyden ja pysyvyyden arvioimiseksi. Virasto tai kansallinen kasvilajikevirasto veloittaa tällaisen kertomuksen toimittamisesta toisilleen tietyn summan, josta kyseessä olevien virastojen kesken on sovittu. 4. Virasto voi pitää riittävänä perusteena päätöksen tekemistä varten tutkimuskertomusta sellaisesta teknisestä tutkimuksesta saaduista tuloksista, joka on toteutettu tai käynnissä virallisia tarkoituksia varten jossain kolmannessa maassa, joka on uusia kasvilajikkeita suojaavan kansainvälisen liiton (UPOV) jäsen, edellyttäen että tekninen tutkimus täyttää viraston ja tällaisen kolmannen maan toimivaltaisen viranomaisen välisessä kirjallisessa sopimuksessa vahvistetut vaatimukset. Näihin vaatimuksiin kuuluvat vähintään seuraavat: - 1 kohdan ensimmäisessä luetelmakohdassa tarkoitetut aineistoon liittyvät vaatimukset, - tekninen tutkimus on toteutettu testausta koskevia suuntaviivoja tai yleisiä ohjeita noudattaen perusasetuksen 56 artiklan 2 kohdan mukaisesti, - virastolla on ollut tilaisuus arvioida teknisessä tutkimuksessa käytettävien laitteiden soveltuvuutta asianomaisen lajin osalta kyseisessä kolmannessa maassa sekä valvoa kyseessä olevan teknisen tutkimuksen toteuttamista, ja - 1 kohdan neljännessä luetelmakohdassa tarkoitetut kertomusten saatavuutta koskevat vaatimukset." 2) Poistetaan 95 artiklan toinen kohta. 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä heinäkuuta 1998. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä joulukuuta 2002. Komission puolesta David Byrne Komission jäsen (1) EYVL L 227, 1.9.1994, s. 1. (2) EYVL L 258, 28.10.1995, s. 3. (3) EYVL L 121, 1.6.1995, s. 37. (4) EYVL L 62, 13.3.1996, s. 3.